b'\n_START_ARTICLE_\nVeliki teden v \xc5\xa0paniji\n_START_PARAGRAPH_\n\xc5\xa0panske katoli\xc5\xa1ke bratov\xc5\xa1\xc4\x8dine (cofrad\xc3\xada) vsakoletno obele\xc5\xbeujejo Kristusov pasijon z uli\xc4\x8dnimi povorkami v velikem tednu. Ti uli\xc4\x8dni procesi, ki izkazujejo vero, so se izoblikovali skozi dolgoletno tradicijo in se hkrati prepletajo z lokalnimi lastnostmi. _NEWLINE_Semana Santa, kot se v \xc5\xa1pan\xc5\xa1\xc4\x8dini veliki teden imenuje, je zadnji teden postnega \xc4\x8dasa v katoli\xc5\xa1kem koledarju. Povedano druga\xc4\x8de, teden med cvetno in velikono\xc4\x8dno nedeljo. Vsi procesi, ki potekajo do velike sobote, se identificirajo s kri\xc5\xbeevim potom, torej Kristusovo kaznijo in trpljenjem. Tisti, ki potekajo na samo velikono\xc4\x8dno nedeljo pa poudarjajo \xc4\x8da\xc5\xa1\xc4\x8denje Kristusovega vstajenja._NEWLINE_\xc4\x8ca\xc5\xa1\xc4\x8denski procesi velikega tedna se ne razlikujejo le med avtonomnimi skupnostmi, temve\xc4\x8d tudi posameznimi predeli ene skupnosti. Prav zaradi raznolikosti, edinstvenosti in posebnosti velikono\xc4\x8dnih procesov, je \xc5\xa1panski veliki teden postal tudi turisti\xc4\x8dna atrakcija.\n_START_SECTION_\nPodoba\n_START_PARAGRAPH_\nPraznovanje Velikega tedna skoraj popolnoma sloni na procesih, ki jih organizirajo bratov\xc5\xa1\xc4\x8dine. Izvor teh organizacij sega vse do Srednjega veka, vseeno pa jih je ve\xc4\x8dina nastala v obdobju baroka pod protireformacijskim vplivom. Bratov\xc5\xa1\xc4\x8dini se lahko na\xc4\x8deloma pridru\xc5\xbei vsak katoli\xc4\x8dan, \xc5\xa1e ve\xc4\x8d, postati njihov \xc4\x8dlan je v \xc5\xa0paniji pomembna dru\xc5\xbeinska tradicija. _NEWLINE_\xc4\x8ceprav se v dogodkih Velikega tedna med razli\xc4\x8dnimi avtonomnimi skupnostmi pojavljajo velike razlike, je ena izmed skupnih lastnosti v vseh procesih \xe2\x80\x93 tako imenovana spokorna obleka. Sestavlja jo tunika in koni\xc4\x8dast klobuk (capirote), katerega glavni namen je zakriti obraz tistega, ki ga nosi. Izvor obla\xc4\x8dila sega v obdobje srednjega veka, takrat so jo ljudje nosili, da so lahko dokazali svojo pokoro, \xc5\xa1e vedno pa skrivali svojo identiteto. Nazarenci, pripadniki bratov\xc5\xa1\xc4\x8din, ki sodelujejo v procesu kri\xc5\xbeevega pota po ulici hodijo bosi, ponekod celo zavezani z verigami, le \xe2\x80\x93 te simbolizirajo pokoro. Poleg obla\xc4\x8dila so celotni \xc5\xa0paniji skupni tudi splavi (paso). Vsaka bratov\xc5\xa1\xc4\x8dina nosi splav s skulpturami evangelisti\xc4\x8dnih oseb. V nekaterih primerih bratov\xc5\xa1\xc4\x8dine svoje splave ohranjajo \xc5\xbee stoletja, v ve\xc4\x8dini pa sami splavi predstavljajo umetni\xc5\xa1ka dela velikih \xc5\xa1panskih ustvarjalcev, kot so Gregorio Fern\xc3\xa1ndez, Juan de Mesa, Juan Mart\xc3\xadnez Monta\xc3\xb1\xc3\xa9s.\n_START_SECTION_\nVeliki teden v Malagi\n_START_PARAGRAPH_\nZa razliko od ostalih \xc5\xa1panskih mest, v Malagi procesov velikega tedna ne spremljajo splavi, ampak tako imenovani prestoli. Te, za razliko od splavov, mo\xc5\xa1ki nosijo tako, da si dolge \xc5\xbeelezne ali lesene dele, ki prestol podpirajo (varales), naslonijo na ramena. Poleg tega so prestoli veliko ve\xc4\x8dji od splavov. Vsaka posamezna partija, ki sodeluje v \xc4\x8da\xc5\xa1\xc4\x8denskem procesu, je sestavljena iz dveh prestolov, eden predstavlja Kristusa in drug Marijo. Vsak prestol pa spremljajo pokorniki in upi (osebe, ki so se zaobljubile opraviti pokoro v zameno za dolo\xc4\x8deno uslugo). Nekaj kar je prav posebnega za procese v Malagi je voja\xc5\xa1ko spremstvo in spremstvo ostalih varnostnih organov.  _NEWLINE_Poleg samih uli\xc4\x8dnih povork, bratov\xc5\xa1\xc4\x8dine v Malagi organizirajo tudi druge aktivnosti, vse zdru\xc5\xbeene pod tremi idejami: izobrazba, kulturnost in dobrodelnost. V ta namen pomagajo pri financiranju javnih kuhinj, darujejo \xc5\xbeivila in na domu pomagajo starej\xc5\xa1im ter bolnim.\n_START_SECTION_\nVeliki teden v Murcii\n_START_PARAGRAPH_\nProcesi velikega tedna v Murcii so eni izmed najpomembnej\xc5\xa1ih v vsej \xc5\xa0paniji. Gre za prav poseben stil praznovanja, ki se je ohranil \xc5\xbee vse od 18. stoletja.\xc2\xa0 V tem se Murcia razlikuje od mo\xc4\x8dnih andaluzijskih in kastiljskih vplivov, ter ohranja pomembno etnografsko zapu\xc5\xa1\xc4\x8dino. Prav zaradi tega se prav velikono\xc4\x8dno praznovanje v Murcii \xc5\xa1teje za najstarej\xc5\xa1ega v dr\xc5\xbeavi, saj obstoj glavne bratov\xc5\xa1\xc4\x8dine mesta \xe2\x80\x93 Los Coloraos, sega v za\xc4\x8detke 15. stoletja.\n_START_SECTION_\nBratov\xc5\xa1\xc4\x8dine\n_START_PARAGRAPH_\nV mestu obstaja petnajst razli\xc4\x8dnih bratov\xc5\xa1\xc4\x8din, ena izmed njih pripada redu \xc2\xbbti\xc5\xa1ine\xc2\xab\xc2\xa0in ostale k Los Coloraos. Bratov\xc5\xa1\xc4\x8dine vsakoletno na ulice Murcie spravijo 94 procesnih prestolov, skupno 17 razli\xc4\x8dnih povork. Tako sestavijo veliki teden iz dveh razli\xc4\x8dnih stilov praznovanja, eden od njih \xc4\x8disto tipi\xc4\x8den za Murcio.\n_START_SECTION_\nTuristi\xc4\x8dna atrakcija\n_START_PARAGRAPH_\nVeliki teden ni le skupek verskih, kulturnih in dru\xc5\xbeabnih dogodokov, temve\xc4\x8d je tudi pomembna turisti\xc4\x8dna atrakcija, ki privablja tako \xc5\xa1panske kot tuje turiste. Vsakoletno je izdano veliko vodnikov po najbolj\xc5\xa1ih poteh in procesijah Velikega tedna, da lahko obiskovalci z lahkoto sledijo praznovanju.'